Απόφαση της Επιτροπής

της 11ης Ιουλίου 2001

για τη σύσταση συμβουλευτικής επιτροπής με τίτλο "Ευρωπαϊκό φόρουμ ενέργειας και μεταφορών"

[κοινοποιηθείσα υπό τον αριθμό Ε(2001) 1843]

(2001/546/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

Εκτιμώντας τα ακόλουθα:

(1) Το Συμβούλιο "Μεταφορές" της 20ής Σεπτεμβρίου 2000, στα συμπεράσματα του(1), κάλεσε την Επιτροπή να υποβάλει σύντομα πρόταση δημιουργίας ενός ευρωπαϊκού φόρουμ που να συγκεντρώνει, παρά τη Επιτροπή, εκπροσώπους του κλάδου οι οποίοι θα εξετάσουν όλους τους παράγοντες που επηρεάζουν την ανταγωνιστικότητα των μεταφορών, καθώς και τη δυνατότητα εκσυγχρονισμού των δομών αυτού του τομέα. Στην πρόταση θα πρέπει να λαμβάνονται υπόψη οι κοινωνικοί στόχοι, καθώς και οι στόχοι που αφορούν το περιβάλλον και την ασφάλεια.

(2) Η θητεία της συμβουλευτικής επιτροπής της ενέργειας, που συστάθηκε δυνάμει της απόφασης 96/642/ΕΚ της Επιτροπής(2), έληξε το Φεβρουάριο του 2001.

(3) Δεδομένου ότι η Επιτροπή χρειάζεται ένα όργανο προβληματισμού, συζήτησης και γνωμοδοτήσεων το οποίο να αποτελείται από ειδικευμένα πρόσωπα, ώστε να εξετάζει ένα μεγάλο φάσμα ζητημάτων σχετικά με τις πολιτικές ενέργειας και μεταφορών, προτείνει τη σύσταση ενός ευρωπαϊκού φόρουμ ενέργειας και μεταφορών.

(4) Έχοντας υπόψη την αλληλεξάρτηση των πολιτικών ενέργειας και μεταφορών και της ανάγκης σύγκλισης αυτών των πολιτικών, είναι σκόπιμο να πραγματοποιηθεί ένας διάλογος όπου να παρίστανται όλοι οι αντιπρόσωποι των τομέων ενέργειας και μεταφορών.

(5) Ο διάλογος αυτός πρέπει να επιτρέψει στην Επιτροπή να συγκεντρώσει γνώμες σχετικά με κάθε πρωτοβουλία της Επιτροπής σε θέματα πολιτικής για την ενέργεια και τις μεταφορές, καθώς και να εκμεταλλευτεί την τεχνογνωσία ενός "παρατηρητηρίου".

(6) Πρέπει να συσταθεί αυτό το φόρουμ, να καθοριστεί η θητεία του και να οργανωθεί ο τρόπος λειτουργίας του,

ΑΠΟΦΑΣΙΖΕΙ:

Άρθρο 1

1. Συνίσταται παρά τη Επιτροπή συμβουλευτική επιτροπή με τίτλο "Ευρωπαϊκό φόρουμ ενέργειας και μεταφορών", στο εξής αποκαλούμενο "το φόρουμ".

2. Το φόρουμ αποτελείται από ειδικούς, ικανούς να εξετάσουν θέματα ενέργειας και μεταφορών, καθώς και θέματα αλληλεπίδρασης των πολιτικών ενέργειας και μεταφορών. Περιλαμβάνει εκπροσώπους των φορέων εκμετάλλευσης, των κατασκευαστών και διαχειριστών υποδομών και δικτύων, των χρηστών μεταφορών και των καταναλωτών ενέργειας, των συνδικαλιστικών ενώσεων, των οργανώσεων προστασίας του περιβάλλοντος και ασφάλειας, καθώς και του ακαδημαϊκού κόσμου.

Άρθρο 2

Αποστολή

1. Η Επιτροπή μπορεί να συμβουλεύεται το φόρουμ για οποιοδήποτε ζήτημα σχετικά με την κοινοτική πολιτική για την ενέργεια και τις μεταφορές.

2. Το φόρουμ ενεργεί ως "παρατηρητήριο" των πολιτικών ενέργειας και μεταφορών, ιδίως όσον αφορά την ανταγωνιστικότητα και τη δομική προσαρμογή αυτών των τομέων, ενσωματώνοντας, συγχρόνως, τα περιβαλλοντικά και κοινωνικά θέματα, καθώς και τα θέματα ασφάλειας. Επίσης το φόρουμ θα κληθεί, ενδεχομένως, να εξετάσει επίκαιρα θέματα του τομέα της ενέργειας ή των μεταφορών.

3. Το φόρουμ γνωμοδοτεί ή υποβάλλει εκθέσεις στην Επιτροπή κατόπιν αίτησης της τελευταίας ή με δική του πρωτοβουλία· οι συσκέψεις του φόρουμ δεν υπόκεινται σε ψηφοφορία. Εφόσον η Επιτροπή ζητά γνωμοδότηση ή έκθεση από το φόρουμ, μπορεί να καθορίσει την προθεσμία γνωμοδότησης ή υποβολής της έκθεσης.

Άρθρο 3

Σύνθεση - διορισμός

1. Το φόρουμ περιλαμβάνει τριάντα τέσσερα τακτικά μέλη.

2. Οι έδρες διανέμονται ως εξής:

- εννέα (9) μέλη εκπροσωπούν τους φορείς εκμετάλλευσης (παραγωγούς ενέργειας, χερσαίους και θαλάσσιους μεταφορείς, αερομεταφορείς και μεταποιητικές βιομηχανίες),

- πέντε (5) μέλη εκπροσωπούν τις υποδομές και τα δίκτυα (αέριο, ηλεκτρική ενέργεια, σιδηρόδρομους, οδούς, λιμένες, αερολιμένες, διαχείριση της εναέριας κυκλοφορίας),

- επτά (7) μέλη εκπροσωπούν τους χρήστες και τους καταναλωτές (χρήστες των μεταφορών, καταναλωτές ενέργειας, έλεγχο της ζήτησης),

- έξι (6) μέλη εκπροσωπούν τις συνδικαλιστικές ενώσεις,

- πέντε (5) μέλη εκπροσωπούν τις περιβαλλοντικές οργανώσεις καθώς και τους οργανισμούς που είναι υπεύθυνοι για την ασφάλεια, κυρίως στον τομέα των μεταφορών,

- δύο (2) μέλη εκπροσωπούν τον ακαδημαϊκό κόσμο ή κύκλους προβληματισμού.

3. Για κάθε τακτικό μέλος ορίζεται ένα αναπληρωματικό μέλος, το οποίο δεν παρίσταται στις συνεδριάσεις του φόρουμ ή των ομάδων εργασίας, παρά μόνο σε περίπτωση κωλύματος ή απουσίας του τακτικού μέλους.

4. Τα τακτικά και τα αναπληρωματικά μέλη του φόρουμ διορίζονται μεμονωμένα από την Επιτροπή, βάσει αντικειμενικών κριτηρίων αποδεδειγμένης ικανότητας και πείρας. Συμβουλεύουν την Επιτροπή δίχως επιρροή από εξωτερικές πηγές. Η θητεία τους διαρκεί δύο (2) έτη και είναι ανανεώσιμη.

5. Μετά τη λήξη της θητείας τους, τα μέλη του φόρουμ και οι αναπληρωτές τους παραμένουν εν υπηρεσία ώσπου να αντικατασταθούν ή να ανανεωθεί η θητεία τους.

6. Η θητεία ενός μέλους διακόπτεται προτού λήξει σε περίπτωση παραίτησης ή θανάτου. Το μέλος αυτό αντικαθίσταται για την περίοδο που απομένει έως τη λήξη της θητείας του.

7. Δε δίδεται αμοιβή για ασκούμενα καθήκοντα.

8. Θα δημοσιευτεί στην Επίσημη Εφημερίδα των Ευρωπαϊκών Κοινοτήτων πρόσκληση υποβολής υποψηφιότητας για τη διανομή των εδρών που αναφέρονται στο άρθρο 3 παράγραφος 2, με την εξαίρεση των μελών που προβλέπονται στην τέταρτη περίπτωση· για τα τελευταία η Επιτροπή θα καλέσει την Ευρωπαϊκή Συνομοσπονδία Συνδικάτων να ορίσει εκπροσώπους στους τομείς ενέργειας και μεταφορών. Η Επιτροπή θα επιλέξει τα μέλη βάσει των αιτήσεων που της περιήλθαν κατόπιν της πρόσκλησης. Στα κριτήρια επιλογής θα περιλαμβάνονται οι ικανότητες και η πείρα των υποψηφίων, η αντιπροσωπευτικότητά τους, η ικανότητα τους να συμβάλουν σε στρατηγικό προβληματισμό· πρέπει επίσης να προάγουν τις ισορροπίες μεταξύ των εμπειρογνωμόνων του κάθε τομέα δραστηριότητας, των ανδρών και των γυναικών, καθώς και μεταξύ των υποψηφίων από διαφορετικούς τόπους προέλευσης.

9. Ο κατάλογος των μελών και των αναπληρωτών δημοσιεύεται προς ενημέρωση από την Επιτροπή στην Επίσημη Εφημερίδα των Ευρωπαϊκών Κοινοτήτων.

Άρθρο 4

Ομάδες εργασίας

1. Για την πραγματοποίηση του στόχου που ορίζεται στο άρθρο 2, το φόρουμ δύναται να συνιστά ειδικές ομάδες εργασίας.

2. Οι ομάδες εργασίας αποτελούνται από ένδεκα (11) μέλη κατ' ανώτατο όριο.

Άρθρο 5

Εμπειρογνώμονες

Το φόρουμ δύναται να καλέσει ως εμπειρογνώμονα κάθε άτομο που έχει κάποια ιδιαίτερη αρμοδιότητα σε θέματα εγγεγραμένα στην ημερήσια διάταξη, για συμμετοχή στις εργασίες του. Οι εμπειρογνώμονες συμμετέχουν στις συσκέψεις μόνο σχετικά με τα θέματα που δικαιολογούν την παρουσία τους στο φόρουμ.

Άρθρο 6

Προεδρία και γραφείο

1. Το φόρουμ εκλέγει μεταξύ των μελών του και για περίοδο δύο (2) ετών πρόεδρο, καθώς και τέσσερις (4) αντιπροέδρους που εκπροσωπούν, αντίστοιχα, τους φορείς εκμετάλλευσης, τους χρήστες ή τους καταναλωτές, τις συνδικαλιστικές ενώσεις και το περιβάλλον ή την ασφάλεια. Η εκλογή λαμβάνει χώρα με πλειοψηφία των δύο τρίτων των μελών.

2. Ο πρόεδρος και οι αντιπρόεδροι των οποίων η θητεία έχει λήξει παραμένουν εν υπηρεσία ώσπου να αντικατασταθούν ή να ανανεωθεί η θητεία τους.

3. Σε περίπτωση διακοπής της θητείας του προέδρου ή ενός από τους αντιπροέδρους, προβλέπεται η αντικατάστασή τους για την περίοδο που απομένει έως τη λήξη της θητείας τους, σύμφωνα με τη διαδικασία που προβλέπεται στην παράγραφο 1.

4. Ο πρόεδρος και οι αντιπρόεδροι συγκροτούν το γραφείο.

5. Το γραφείο προετοιμάζει και οργανώνει τις εργασίες του φόρουμ.

6. Το γραφείο δύναται να προσκαλεί εισηγητές οποιασδήποτε ομάδας εργασίας προκειμένου να συμμετάσχουν στις συνεδριάσεις του.

Άρθρο 7

Γραμματεία

Η Επιτροπή εξασφαλίζει τη γραμματεία του φόρουμ, του γραφείου και των ομάδων εργασίας.

Οι εκπρόσωποι των ενδιαφερόμενων υπηρεσιών της Επιτροπής συμμετέχουν στις συνεδριάσεις του φόρουμ, του γραφείου και των ομάδων εργασίας.

Άρθρο 8

Γνώμες και εκθέσεις

Το φόρουμ διαβιβάζει τις γνώμες ή εκθέσεις του στην Επιτροπή. Σε περίπτωση που η ζητούμενη γνώμη ή έκθεση έχει εγκριθεί ομόφωνα από το φόρουμ, το τελευταίο συνάγει κοινά συμπεράσματα που επισυνάπτονται στα πρακτικά. Εάν μία γνώμη ή έκθεση δεν έχει εγκριθεί ομόφωνα, το φόρουμ διαβιβάζει στην Επιτροπή τις διισταμένες απόψεις. Η Επιτροπή δύναται να δημοσιεύσει στο Διαδίκτυο τις εκθέσεις, τις γνώμες και τα έργα του φόρουμ, εφόσον αυτά δεν έχουν εμπιστευτικό χαρακτήρα.

Άρθρο 9

Συνενδριάσεις

1. Το φόρουμ συνεδριάζει στην έδρα της Επιτροπής κατόπιν πρόσκλησης της τελευταίας.

2. Το γραφείο συνεδριάζει κατόπιν πρόσκλησης του προέδρου και συγκατάθεσης της Επιτροπής.

3. Τα μέλη του φόρουμ καθώς και, ενδεχομένως, οι ειδικοί που εκκλήθησαν σύμφωνα με το άρθρο 5, αποζημιώνονται για τα έξοδα ταξιδιού και παραμονής τους, βάσει των διατάξεων που ισχύουν στην Επιτροπή.

4. Η οργάνωση των συνεδριάσεων του φόρουμ και, ενδεχομένως, των ομάδων εργασίας, εξαρτώνται από προηγούμενη έγκριση του προϋπολογισμού εκ μέρους των υπηρεσιών της Επιτροπής.

Άρθρο 10

Με την επιφύλαξη των διατάξεων του άρθρου 287 της συνθήκης ΕΚ, τα μέλη του φόρουμ είναι υποχρεωμένα να μην κοινολογούν πληροφορίες των οποίων απέκτησαν γνώση μέσω των εργασιών του φόρουμ ή των ομάδων εργασίας, εφόσον η Επιτροπή τους πληροφορήσει ότι η ζητηθείσα γνώμη ή η τεθείσα ερώτηση έχουν εμπιστευτικό χαρακτήρα. Στην περίπτωση αυτή μόνο τα μέλη του φόρουμ και οι εκπρόσωποι των υπηρεσιών της Επιτροπής παρευρίσκονται στις συνεδριάσεις.

Άρθρο 11

Αναθεώρηση

Η Επιτροπή δύναται να αναθεωρήσει την παρούσα απόφαση βάσει της κτηθείσας πείρας.

Άρθρο 12

Η απόφαση 96/642/ΕΚ και, κατά συνέπεια, η απόφαση 98/134/ΕΚ ακυρώνονται.

Άρθρο 13

Έναρξη ισχύος

Η παρούσα απόφαση αρχίζει να ισχύει την ημέρα της δημοσίευσης της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 11 Ιουλίου 2001.

Για την Επιτροπή

Loyola De Palacio

Αντιπρόεδρος

(1) SI (2000) 816 της 21.9.2000.

(2) EE L 292 της 15.11.1996, σ. 34-36 και απόφαση 98/134/ΕΚ της 3ης Φεβρουαρίου 1998, περί διορισμού των μελών (ΕΕ L 36 της 10.2.1998, σ. 14).